OCEAN เด้ง8% ทุบสถิติ “ออลไทม์ไฮ” หลังโชว์ออเดอร์ทะลัก หวังขึ้นอันดับ 1 ธุรกิจน้ำมันปาล์ม
OCEAN เด้ง8% ทุบสถิติ "ออลไทม์ไฮ" หลังโชว์ออเดอร์ทะลัก หวังขึ้นอันดับ 1 ธุรกิจน้ำมันปาล์ม โดย ณ เวลา 14.53 น. อยู่ที่ระดับ 4.98 บาท บวก 0.36 บาท หรือ 7.79% สูงสุดที่ 5 บาท ต่ำสุดที่ 4.62 บาท ด้วยมูลค่าซื้อขาย 39.93 ล้านบาท
31 ต.ค. 2561

ผู้สื่อข่าวรายงานว่า ราคาหุ้น บริษัท โอเชี่ยน คอมเมิรช จำกัด (มหาชน) หรือ OCEAN ณ เวลา 14.53 น. อยู่ที่ระดับ 4.98 บาท บวก 0.36 บาท หรือ 7.79% สูงสุดที่ 5 บาท ต่ำสุดที่ 4.62 บาท ด้วยมูลค่าซื้อขาย 39.93 ล้านบาท

ทั้งนี้ ราคาหุ้นปรับตัวขึ้นสูงสุดนับตั้งแต่เข้าซื้อขายในตลาดหลักทรัพย์แห่งประเทศไทย (ตลท.) เมื่อวันที่ 23 ธ.ค. 2556
นางชัชชญา ไตรตระกูลชัย กรรมการผู้จัดการ OCEAN เปิดเผยว่า บริษัทได้เริ่มธุรกิจซื้อขายน้ำมันปาล์มหลังจากดำเนินการป้องกันความขัดแย้งทางผลประโยชน์ (Conflict of Interest) ด้วยการให้บริษัท พารากอนอกรีเทค จำกัด และบริษัท ละแมน้ำมันปาล์ม จำกัด หยุดการดำเนินการธุรกิจซื้อขายน้ำมันปาล์มดิบชนิด A รวมทั้งจดทะเบียนแก้ไขวัตถุประสงค์ของบริษัททั้งสองไม่ให้ครอบคลุมถึงธุรกิจซื้อขายน้ำมันปาล์มดิบชนิด A อีก
โดยนับตั้งแต่วันที่เข้ามาเพิ่มทุนแบบ PP ให้บริษัทและดูแลงาน CPOA ได้มีคู่ค้าติดต่อเข้ามาที่ OCEAN มากมาย โดยเฉพาะลูกค้าเก่าที่เชื่อว่า OCEAN จะมีการเติบโตไปในทิศทางที่ดีจึงติดต่อเข้ามาขอทำธุรกิจด้วยกันต่อ รวมถึงลูกค้าใหม่ที่มองเห็นความสามารถและติดต่อเข้ามาทำสัญญาซื้อขายใหม่
“ในช่วงเวลาไม่ถึงหนึ่งเดือนที่ผ่านมาบริษัทฯ ได้รับออดเดอร์ซื้อขายน้ำมันปาล์มดิบกว่า 100 ล้านบาทแล้ว เรามั่นใจว่านี่เป็นสัญญาณเริ่มต้นที่ดีมากๆสำหรับ OCEAN ในการก้าวเข้าสู่ธุรกิจน้ำมันปาล์ม ซึ่งศักยภาพของเราจะสะท้อนออกมาให้เห็นในด้านการเติบโตและผลการดำเนินงานของบริษัท โดยเราตั้งใจที่จะทำให้ OCEAN มีพื้นฐานการดำเนินงานที่แข็งแกร่ง ได้รับการยอมรับและเป็นบริษัทอันดับ 1 ในสายธุรกิจนี้” นางชัชชญา กล่าว